十二月初四日遊吳山院
作者：葛勝仲
朝代：宋

paragraphs: 穩坐踰年矣，渾消髀肉頑。
兩兒挾籃轝，十里訪吳山。
佛老聊施佞，官曹未畏瘝。
煙林穿窈窈，巖溜揭潺潺。
樓觀修篁外，招提翠麓間。
嶝危愁憊力，潭凈怯衰顔。
身縛何因脱，心紛得暫刪。
歲窮嗟俛仰，境勝彊躋攀。
臘出因休吏，晡歸及閉關。
相将投此幘，永伴黑衣閒。